Gõychem dom' naslolem rajkaronn!
 Gõychem dom' naslolem rajkaronn!
 Sod'deak Gõyant rajki mollar khodoll suru zala. Ho khodoll motdaranchea boreponna vo faidea khatir nhoi mhunn, aplea angar yetelea mottorachi legit beporva korinastana konn-ui tondd foddun sangtolo. Toxem polleunk gelear, vinchnnuke uprant Gõyant aiz meren khuincheach motdarsonghanchea amdaran vo montrean motdaranchea faidea khatir xembor sodd, pon'nas tok'ke legit khodoll ghalunk na. Zalear atam tori kiteak ghaltele? Mhonnche, dusrea utramni ho khodoll tannim ghala to apleach faideak, apleach boreponna khatir asa oso tacho orth. Punn hantunt-ui koslench noveponn na; kiteak kai mhonnlear, aiz sogott zann rajkoronneanchea mollak faideachinch oklam laun polletat.
 Asleleak khuim sodanch axea chodd. Tich got amchea rajkornneanchi. Rajkoronnant tankam zago melltoch, tanchi axea apo-ap vaddot veta. Hi apli vaddti axea puri korche khatir te raticho dis ani disachi rat korun vavurtat. Punn tanche axek xim'-mer asona. Gõyant, rajki mollar sod'deak G-7 zomo toyar kela tachi got hich. Gõyche ani motdaranche udorgoti khatir zo aplo vell tannim folladik ritin vaprunk zai aslo to te aplea faidea khatir vaportat. Gõychea sot'ter aslolea sorkarachim sutram aplea hatant asa mhunn te somzotat ani te porim te aplim horddim fuddem ghalun bhonvtat. Vinchnnukam vellar aplem horddem bhitor ghalun motdaranchea paimaxim apunn koxe motanchi bhik magunk bhonvtat hi gozal te visrunuch vetat.
 Gõyant sod'deak zo rajki mollar khodoll G-7-an suru kela te vixim vichar korit zalear, khuinche-i poristhitint sorkar sot'ter urtelem koxem dista. G-7 tor sorkaracho tenko kaddit zalear, ek tor Vidhan Sobha borkhast zaum yeta, na zalear G-7-achean virodhi pokxacho tenko gheun raj choloum yeta. Punn G-7 pongddant asat tankam tenko diun aplem kaim sadchem na hem virodhi pokxak-ui bori khobor asa. Dekun, ghov-baileche zhogddeant apunn kiteak poddchem, oxem chintun ani uloun Gõyant BJP aplea zagear thondd asa. Toxem polleunk gelear, tea G-7-antle vangddi BJP-chea mona faskent bosona.
 G-7 zorui sot'ter aslolea sorkarak dhomki diun bhiyeunk sodta, torui tancheach kallzant tanchea kortubanchi bhirant tankam sotaita. Tantuntle thodde khuxi nastana-i, tea zomeache vangddi asat. Tannim oxem-toxem kitem-i kelem zalear, tem tankanch mharog poddum yeta mhunn G-7 zomeak bori khobor asa. Dekun, Montri Churchill Alemao jitle ugteponnim ani atm-visvasan uloita titlea atm-visvasan te kainch ulounk vochonant. Apunn jem kitem kortat taka koslich buniyad na mhunn te zannant. Itlench nhoi, tor apnnem jem kitem choloilam taka bhailea anik konnachoch tenko na mhunn tankam bes-bori khobor asa.
 G-7 sot'ter aslolea sorkarak dhomki dita tachem Mukhel Montri Digambar Kamatak-ui vhoddlemxem poddun vochunk na koxem dista. Kiteak, Gõychim sutram tachea hatant konnem-i ghaleant zalear tim 'High Command'-an. Zalear tannem kiteak husko kaddpcho? Sogllem 'High Command' polleun ghetolo mhonnit to hat kovllun bosla.
 Montri Churchill Alemao G-7-ak sabar torechim avhanam korta. "Tumi sorkaracho tenko kaddlo zalear-ui Kongres sorkar sot'ter urtolo"; NCP-k tor kalliz asa zalear tannim amdarponnacho rajinamo diun porot ek legit zago nivddun yeun dakounchem"; " Kongres pokx khuinchea-i vellar 'mid term' vinchnnukank toyar asa" oxem Montri Alemao Kongresichem tondd apunn zaun uloita. Kiteak kai? Taka khorench sorkar poddun novean vinchnnuko zaleleo zai? Toxem zalear tachem Mukhel Montri zaupachem sopon follak yetelem mhunn to yeujita kai? Na zalear to kiteak itlo boballta? Adav nastana konn xidi foddina!
 Fuddea satolleant Gõyant rajki mollar anik kosleo-i ghodda-moddi zaum yetat, punn sorkar poddcho na ani tea ghoda-moddincho ekdancho xevott zauncho na hem mat khorem dista!
 [c] all rights reserved.
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
(21)
- ▼ March (4)
- ► 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 